b'\n_START_ARTICLE_\nHappy (The Rolling Stonesin kappale)\n_START_SECTION_\nLaulun synty\n_START_PARAGRAPH_\nKappale kertoo miehest\xc3\xa4, jolla ei ole illalla rahaa, eik\xc3\xa4 siten voi l\xc3\xa4hte\xc3\xa4 pit\xc3\xa4m\xc3\xa4\xc3\xa4n hauskaa y\xc3\xb6el\xc3\xa4m\xc3\xa4\xc3\xa4n. Henkil\xc3\xb6 tarvitsee rakkautta, koska on tuhlannut kaikki rahansa; I need a love to keep me happy. Richardsin mukaan etenkin kappaleen sanoitus oli silkkaa tajunnanvirtaa._NEWLINE_Keith Richards on kertonut kappaleen synnyst\xc3\xa4 kirjassaan El\xc3\xa4m\xc3\xa4:_NEWLINE_\xc2\xbb\xc3\x84\xc3\xa4nitimme sen yhten\xc3\xa4 ainoana iltap\xc3\xa4iv\xc3\xa4n\xc3\xa4 vain nelj\xc3\xa4ss\xc3\xa4 tunnissa, ja sill\xc3\xa4 siisti. [...] Se ei ollut mik\xc3\xa4\xc3\xa4n Rolling Stones -biisi. Se on kyll\xc3\xa4 b\xc3\xa4ndin nimiss\xc3\xa4, mutta tosiasiassa Jimmy Miller on siin\xc3\xa4 rummuissa ja Bobby Keys soittaa baritonisaksofonia, ja siin\xc3\xa4 se suurin piirtein onkin. Min\xc3\xa4 \xc3\xa4\xc3\xa4nitin siihen j\xc3\xa4lkik\xc3\xa4teen basson ja kitaran. Me vain odottelimme muiden tuloa varsinaisiin sessioihin loppuillaksi ja ajattelimme, ett\xc3\xa4 koska kerran olemme t\xc3\xa4\xc3\xa4ll\xc3\xa4, niin katsotaan saisimmeko aikaan jotakin. Olin kirjoittanut sen samana p\xc3\xa4iv\xc3\xa4n\xc3\xa4.\xc2\xbb_NEWLINE_(Keith Richards)_NEWLINE_\xe2\x80\x9dHappy\xe2\x80\x9d oli valmis ennen muiden saapumista paikalle. Richards k\xc3\xa4ytti kappaleessa viisikielist\xc3\xa4 kitaraa ja slide-putkea. S\xc3\xa4velt\xc3\xa4j\xc3\xa4 on my\xc3\xb6s kertonut kappaleen olevan nimens\xc3\xa4 veroinen, sill\xc3\xa4 sen soittaminen tekee h\xc3\xa4net iloiseksi._NEWLINE_Rolling Stones on esitt\xc3\xa4nyt kappaletta konserteissaan vuosina 1972\xe2\x80\x931973, 1975\xe2\x80\x931976, 1978, 1989\xe2\x80\x931990, 1994\xe2\x80\x931995, 2002\xe2\x80\x932003, 2006\xe2\x80\x932007 ja 2012\xe2\x80\x932014.'